בעקבות הפרסום, מיהר ממלא מקום ראש העירייה ויו"ר סיעת ש"ס אוריאל בוסו לפנות לבעלי המתחם, אנשי עסקים חרדים, ולבקש מהם לדאוג למניעת חילול השבת באזור, שכן לא מדובר בפאתי העיר. בוסו היה גם זה שהוביל לפני מספר שנים את ביטול הסכם השכירות שעליו חתמה "קשת טעמים" עם איש העסקים המקומי חזי שלאיין, לאחר שנודע כי בכוונתה לפתוח את החנות בשבת באזור התעשייה סגולה.
יו"ר סיעת ש"ס היה גם ממובילי המאבק לסגירת סניף "טיב טעם" באזור התעשייה סגולה, לאחר שפנה לבעלת המתחם ולבעלי הרשת בדרישה למנוע פעילות העסק בשבת, מה שהוביל לסגירתו. עתה, כך עולה, פנה בוסו לבעלי המתחם, חברת ארץ ר.צ, וביקש מהם לדאוג למניעת חילול השבת, שכן מדובר בהפרת חוק העזר העירוני בכלל ופגיעה ברגשות ציבור גדול באזור בפרט.
בעקבות פנייתו, הוציא עו"ד שי רובינשטיין מטעמם של הבעלים מכתב לבעלי "קשת טעמים", ובו ביקש למנוע פתיחת העסק בשבת, שכן לדבריו, מדובר בהפרה בוטה של הסכם השכירות בין הצדדים. "כוונתכם זו עומדת בניגוד לאופי המתחם ולאופיו של אזור המגורים, שברובו המכריע מתנגד מכל וכל לחילול השבת ופגיעה בקודשי ישראל".
לדברי עו"ד רובינשטיין, "בעלי המתחם הינם יהודים יראי שמיים, הרואים ערך עליון בשמירת השבת ומועדי ישראל ולא ייתנו ידם לפגיעה באלו, כמו גם לפגיעה בסטטוס קוו בעיר פתח תקוה וברגשות תושביה". כמו כן, הוא מציין שמדובר בעבירה על חוק עזר עירוני, שהפרתו מהווה עבירה פלילית.
לא ברור אם עכשיו ייאלצו בעלי "קשת טעמים" לסגת מכוונתם לפתוח את החנות בשבת, האם יוותרו על פתיחת סניף בעיר, או לחילופין יפתחו במאבק מול המגזר החרדי בעיר.